DA Den Europæiske Unions Tidende C 179/19

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 179/07

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

vedrørende beskyttelse af geografiske betegnelser og oprindelsesbetegnelser (2)

ANSØGNING OM ÆNDRING I HENHOLD TIL ARTIKEL 9

»MELOCOTÓN DE CALANDA«

EF-Nr.: ES-PDO-0105-0103-28.02.2011

BGB ( ) BOB ( X )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse —  Geografisk område — ☒ Bevis for oprindelse — ☒ Produktionsmetode —  Tilknytning — ☒ Mærkning — ☒ Krav i nationale bestemmelser — ☒ Andet (kontrolstruktur)

2. Type ændring(er)

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af varespecifikationen, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Varebeskrivelse

Farve: Beskrivelsen ændres med hensyn til farven for at medtage den omstændighed, at frugterne kan have rød kind. Der er tale om en følge af fremskridt og forbedringer i den traditionelle landbrugspraksis. Når de sorter, der indgår i oprindelsesbetegnelsen, podes på blommetræet, udvikler nogle frugter en rød kind under modningen. Denne variation ændrer ikke produktets kvalitet og kan under ingen omstændigheder betragtes som et negativt aspekt. For at forbedre den fuldstændige beskrivelse af produktet skønnes det derfor nødvendigt i rubrikken om frugternes farve at tilføje, at de kan have den nævnte røde kind.

Hårdhed: De grænseværdier, der er fastsat for frugternes hårdhed, ændres, og grænseværdien fastsættes til 3 kg/0,5 cm2 modstandsdygtighed over for tryk, idet loftet fjernes. Denne ændring er foretaget efter en analyse af de data, som kontrolorganet har indhentet, idet dette organ i 10 år har kontrolleret kvaliteten af de forskellige sorter, der accepteres i produktionen af »Melocotón de Calanda«. I lyset af denne varians er det blevet konstateret, at kombinationen af alle de fastsatte kvalitetskriterier (hårdhed, sukkerindhold, størrelse) gør det muligt at acceptere en variation af de grænseværdier, der er fastsat for hårdheden, uden at det går ud over produktets kvalitet. Nogle sorter har en lidt mindre hårdhedsgrad, men det ændrer ikke produktets kvalitet, da disse sorter er de mest efterspurgte af forbrugerne i nogle europæiske lande. Nogle sorter kan ligeledes overstige værdien for hårdhedsgrad fastsat til 5,5 kg/0,5 cm2, uden at det betyder, at frugterne er umodne, idet sukkerindholdet er bestemmende for deres kvalitet.

3.2. Bevis for oprindelse

I andet afsnit slettes henvisningerne til kontrolorganet.

Tredje afsnit er blevet slettet, og fjerde afsnit er blevet ændret for at leve op til standarden UNE-EN 45011 inden for rammerne af det certificeringsprogram, som kontrolorganet har indført. Kontrolorganet er godkendt af ENAC (den nationale godkendelsesmyndighed) i 2010.

3.3. Produktionsmetode

Henvisningen til kontrolorganet, som fandtes i afsnittet om frugternes oprindelse, slettes.

Med hensyn til udtynding slettes den faste gennemførelsesdato og erstattes af en maksimal varighed for udførelse heraf. Med hensyn til emballeringen i poser ophæves minimumsperioden på ni uger, da sidste frist for påbegyndelse af processen bestemmes af udtyndingen. Denne ændring har vist sig nødvendig, da klimaændringerne, overgangen fra familiebrug til et større dyrkningsareal og udviklingen af dyrkningssystemerne ændrer de traditionelle skikke, og udtyndingen og emballeringen i poser kan strække sig over længere perioder. Disse to operationer indgår i god landbrugspraksis, og fristen for gennemførelse er ikke en betingelse, der sikrer slutkvaliteten af det produkt, der er beskyttet af BOB.

Med hensyn til høst, modtagelse og midlertidig opbevaring af frugterne opretholdes de i punkt B i varespecifikationen fastsatte kriterier for kontrol af produktet, og den etape, hvor denne kontrol udføres, er præciseret, da den tidligere tekst kunne virke vildledende. Målingen af hårdheden og sukkerindholdet kan ikke foretages under optimale forhold i marken (i høstfasen).

Overskriften til afsnittet om emballering ændres, for at angive, at produktet på grund af de mange forskellige måder, som frugterne præsenteres på, kan markedsføres i poser bestående af et eller flere lag, når blot produktet ikke beskadiges, og der bruges engangsemballage eller -bakker.

Følgende sætning, der tidligere fandtes i punkt B), tilføjes ligeledes: »Indpakning og emballering finder sted i produktionsområdet«.

Desuden slettes sidste afsnit vedrørende certificering, for det henhører ikke under dette punkt og optræder i det tilsvarende punkt (punkt D).

3.4. Mærkning

I første afsnit erstattes ordet »etiket« med ordet »bagetiket«, når der er tale om den nummererede etiket, og henvisningerne til kontrolorganet slettes ligeledes.

Desuden slettes andet afsnit.

3.5. Krav i nationale bestemmelser

Henvisningerne til den nationale lovgivning offentliggjort efter den oprindelige godkendelse af varespecifikationen ajourføres.

3.6. Andet

Punkt G (kontrolstruktur) ændres, så det tilpasses den gældende lovgivning, da den tidligere tekst omfatter henvisninger til forældede lovgivningsbestemmelser og beskriver kontrolorganets struktur på en ukorrekt måde. Desuden indsættes der en rettelse med den nye adresse for kontrolorganet for den beskyttede oprindelsesbetegnelse »Melocotón de Calanda«.

ENHEDSDOKUMENT

RÅDETS FORORDNING (EF) Nr. 510/2006

vedrørende beskyttelse af geografiske betegnelser og oprindelsesbetegnelser (3)

»MELOCOTÓN DE CALANDA«

EF-Nr.: ES-PDO-0105-0103-28.02.2011

BGB ( ) BOB ( X )

1. Betegnelse

»Melocotón de Calanda«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

Ved »Melocotón de Calanda« forstås friske frugter af arten Prunus persica Sieb. et Zucc. af den lokale sort kendt under navnet Amarillo tardió (sen gul) og de udvalgte kloner heraf Jesca, Evaisa og Calante, som dyrkes ved hjælp af en traditionel teknik, der indebærer, at frugterne emballeres i poser, mens de sidder på træet.

Beskyttede sorter: De ferskener, der er beskyttet af oprindelsesbetegnelsen »Melocotón de Calanda«, stammer udelukkende fra den lokale art i området bedre kendt under navnet Amarillo tardió (sen gul) og de udvalgte kloner heraf Jesca, Evaisa og Calante.

Produktets egenskaber: De ferskener, der er beskyttet af oprindelsesbetegnelsen »Melocotón de Calanda« henhører under klasse Ekstra og I omhandlet i den kvalitetsstandard, der gælder for ferskener, og som er indført med Kommissionens forordning (EF) nr. 1580/2007 af 21. december 2007 om gennemførelsesbestemmelser til Rådets forordning (EF) nr. 2200/96, (EF) nr. 2201/96 og (EF) nr. 1182/2007 vedrørende frugt og grøntsager, og skal ligeledes opfylde nedenstående krav.

GENERELT UDSEENDE Frugterne skal være hele, sunde, rene, fri for synlige fremmedlegemer, fugt, fremmed lugt eller smag, da de skal emballeres i poser, mens de sidder på træet. FARVE Mellem cremegul og strågul, kan have en rød kind. Mindre antocyanide prikker eller striber er tilladt, men grøn eller orangegul farve (der er tegn på overmodning) er ikke tilladt. STØRRELSE En mindste størrelse på 73 mm i diameter, hvilket svarer til kategorien AA i kvalitetsstandarden. HÅRDHED Den måles i kg/0,5 cm2 modstandsdygtighed over for tryk og skal være på over 3 kg/0,5 cm2. SUKKER Mindst 12 °Brix

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.

Indpakning og emballering skal finde sted i produktionsområdet for at undgå ødelæggelse af produktet som følge af for megen håndtering eller transport af frugterne, uden at de er korrekt indpakkede og emballerede. Da »Melocotón de Calanda« er en frugt, der behandles omhyggeligt på træet ved hjælp af poseindpakningsteknikken, og høsten foregår, når frugten har nået den modningsgrad, hvor produktets organoleptiske kvalitet er bedst, vil enhver transport og yderligere opbevaring ændre de i punkt 3.2 nævnte karakteristika med hensyn til det generelle udseende og farven.

Derfor er det nødvendigt, at emballeringen finder sted i produktionsområdet, for at bevare produktets særlige karakteristika og dets kvalitet, samtidig med at dets sporbarhed og oprindelse garanteres takket være et enestående kontrolsystem frem til afsendelsen til den endelige forbruger.

»Melocotón de Calanda« kan markedsføres i emballager bestående af et eller flere lag, hvis det sikres, at frugten ikke beskadiges. Der skal bruges engangsemballage eller -bakker.

3.7. Specifikke mærkningsregler

De indpaknings- og emballeringsvirksomheder, der har opnået et overensstemmelsescertifikat, skal på emballagens etiket anføre »Denominación de Origen »Melocotón de Calanda«« (»Oprindelsesbetegnelse »Melocotón de Calanda««) ud over den nummererede bagetiket, der fungerer som certifikat og gør det muligt at følge produktet i hele markedsføringskæden.

4. Præcis afgrænsning af det geografiske område

Produktionsområdet for ferskener beskyttet af den beskyttede oprindelsesbetegnelse »Melocotón de Calanda« er det naturlige område beliggende i den selvstyrende region Aragonien mellem provinserne Teruel og Zaragoza.

Det geografiske område består af følgende kommuner:

Aguaviva, Albalate del Arzobispo, Alcañiz, Alcorisa, Alloza, Andorra, Arens de Lledó, Ariño, Berge, Calaceite, Calanda, Caspe, Castelserás, Castelnou, Castellote, Chiprana, Cretas, Escatrón, Fabara, Fayón, Foz-Calanda, Fuentespalda, Híjar, Jatiel, La Fresneda, La Ginebrosa, La Puebla de Híjar, Lledó, Maella, Más de las Matas, Mazaleón, Mequinenza, Molinos, Nonaspe, Oliete, Parras de Castellote, Samper de Calanda, Sástago, Seno, Torre de Compte, Urrea de Gaén, Valderrobres, Valdeltormo og Valjunquera.

5. Tilknytning til det geografiske område

5.1. Det geografiske områdes egenart

Historisk baggrund: De sorter, der er tilladt til produktion af »Melocotón de Calanda«, er hjemmehørende i produktionsområdet. De er opnået ved naturlig udvælgelse med træavlernes hjælp, idet de i tidens løb har udvalgt de kloner, der er bedst tilpasset de lokale geografiske forhold. I skrifter fra Middelalderen var ferskenen i Aragonien kendt under navnet »presec« eller »prisco«, en betegnelse, som endnu i dag bruges i regionen Calanda. I 1895 skrev botanikeren J. Pardo Sastrón et stort værk om den udbredte tilstedeværelse af ferskentræer i regionen og om, at der blev sendt øreformede ferskenstykker fra Calanda (ferskener skåret i stykker og tørret i solen) til udstillingen i Paris i 1867. I 1933-udgaven af den illustrerede universelle encyklopædi Espasa Calpe henvises der under afsnittet om »Calanda« til ferskentræets udbredelse i Teruel og til den industri, der er helliget fremstillingen af de øreformede ferskenstykker. Ifølge de officielle statistikker fra 1953 fandtes der i Calanda en konserveringsindustri, hvor 4 000 kasser ferskener fra dette område blev forarbejdet til henkogt frugt.

Ifølge historiske vidnesbyrd begyndte navnet »Melocotón de Calanda« at dukke op i 1940'erne, og på grund af den voksende betydning af denne produktion og problemerne med at bekæmpe Ceratitis capitata (middelhavsfrugtflue) begyndte man at bruge emballering i poser for at undgå, at frugterne blev beskadiget af disse insekter. I publikationer om frugterne i 60'erne begyndte man at henvise til »Melocotón de Calanda«, og i 70'erne blev denne frugt flere år i træk tildelt forskellige priser på den nationale landbrugsmesse i Lérida. I begyndelsen af 80'erne gjorde behovet for at anmode om en oprindelsesbetegnelse for »Melocotón de Calanda« sig gældende, og i statistikkerne fra de vigtigste nationale markeder som f.eks. Mercamadrid og Mercabarna blev frugten identificeret med sit geografiske navn.

Naturlig tilknytning: Dyrkningsområdet for »Melocotón de Calanda« er beliggende i floddalene langs vandløbene Martín, Guadalope og Matarraña, som har deres udspring i forbjergene til det iberiske system, afvander regionen »Nedre-Aragonien« og løber ud i Ebro. Dette område dækker den sydvestlige del af Ebro-bækkenet.

Jorden er flad eller lidt bakket og ligger i en højde fra 122 meter i Caspe til 325 meter i Alcañiz, og når op på 466 meter i Calanda. Taffelrelieffer, der er mere eller mindre gennemskåret af flodnettet, er fremherskende. Jordbunden er kalkholdig og har lag af karbonater og gips, der er kendetegnende for sedimenter i indsøområder i det varme og tørre klima i Miocæn.

Den årlige gennemsnitsnedbør ligger mellem 327,9 mm i Caspe, 361,1 mm i Albalate del Arzobispo og 367,9 mm i Alcañiz. Nedbøren er størst i maj og oktober, og den sæsonbetonede nedbør ligger i størrelsesordenen 27 % om foråret, 20 % om sommeren, 34 % om efteråret og 19 % om vinteren.

Den årlige gennemsnitstemperatur ligger omkring 14,3 °C i Albalate del Arzobispo og Alcañiz og 15 °C i Caspe, hvilket svarer til de højeste værdier i den centrale del af Ebro-dalen. De højeste gennemsnit er på 19,9 °C i Alcañiz, 20,1 °C i Albalate del Arzobispo og på 20,6 °C i Caspe, mens det laveste gennemsnit er på henholdsvis 8,8 °C, 8,5 °C og 9,3 °C. Den højeste gennemsnitstemperatur er registreret i juli (24,4 °C i Alcañiz og 25,1 °C i Caspe), mens den laveste temperatur er registreret i januar og ligger mellem 5,6 °C i Alcañiz og 6,7 °C i Albalate de Arzobispo. Disse data er udtryk for kraftige årlige temperaturudsving (på over 18 °C) og vidner om temperaturernes kontinentale karakter, som hovedsageligt skyldes beliggenheden i den centrale del af Ebro-bækkenet.

Der nås maksimale temperaturer over 25 °C mellem marts og oktober, selv om de er hyppigst mellem maj måned, hvor temperaturen er højere halvdelen af tiden, og oktober, hvor denne temperatur nås i 5-10 dage. I sommermånederne ligger dagtemperaturerne over 25 °C, og det højeste gennemsnit overstiger 35 °C (i juli er maksimumstemperaturen i Albalate på 37,2 °C og Alcañiz og på 38,3 °C i Caspe).

Et andet kendetegn ved klimaet i området er »termisk inversion«. I højtryksperioder om vinteren lægger den kolde luft sig på de laveste steder, hvilket giver anledning til langvarig tågedannelse og maksimale temperaturer på under 6 °C, mens de maksimale temperaturer i højere beliggende områder, hvor der ikke er nogen tåge, kan nå op over 15 °C.

5.2. Produktets egenart

Dyrkningsbetingelser: De morfologiske kendetegn og sortsidentifikationen fastsat i standarderne fra International Union for the Protection of New Varieties of Plants (U.P.O.V.) er stort set identiske for alle klonerne. Der findes dog forskelle med hensyn til det sundhedsmæssige aspekt, produktiviteten, frugtens størrelse og form, og derfor blev der i 1980 indført en udvælgelsesproces for kloner for at forbedre disse aspekter. Disse kloner er ligeledes kendetegnet ved en sen modningsfase (mellem slutningen af september og starten af november), en gul farve og kødets hårdhed.

Hvis klonerne klassificeres efter modningsperiode, opnås følgende grupper:

San Miguel eller tidligere sorter Kloner, der modnes mellem den 20. september og den 5. oktober. Del Pilar Kloner, der modnes mellem den 5. og den 15. oktober. De kaldes ligeledes »fra 8. oktober«. Sene sorter Modningsdato mellem den 15. oktober og høstårets afslutning frem til starten af november i nogle egne af det afgrænsede geografiske område.

Ud fra et fysiologisk synspunkt består sorten »Amarillo tardió« af kloner, der har behov for mange timers kulde for at komme ud af vinterdvalen (mindst 1 000 om året), samtidig med at de har behov for en lang sommerperiode for at nå deres modningstidspunkt, da de har en lang modningscyklus.

Ifølge U.P.O.V. har de følgende morfologiske kendetegn:

Træ Kraftig og opret vækst med store forgreninger af typen Red Haven. Blomsterknopperne dannes i modsætning til andre sorter ikke på de kraftige grene, men på de skrøbelige skud af typen ”forårsskud”, og derfor skal frugtsætningsstørrelsen være anderledes for denne sort. Blade Bladene er store, nyreformede med honningkirtler på stilken. Bladene falder sent af træerne om efteråret, idet bladene med deres karakteristiske gyldne farve forbliver længe på træet. Blomst Blomstringen er halvsen, lidt efter Red Havens blomstring, men den finder sted i marts. Blomsterknopperne er meget tætsiddende, og blomstringen varer mellem 12 og 18 dage. Kronbladene er store og afrundede, de er blegrosa, og grifflens støvfang er lige så stort som støvdragernes støvknap. Frugt Stor til meget stor størrelse, en diameter på over 73 mm og en vægt på over 200 g. Farven er cremegul til strågul, helt ensfarvet på grund af beskyttelsen fra den papirpose, hvori frugten udvikler sig, selv om den kan have en let antocyanisk pigmentering. Den er let dunet, og kødet er meget fast, helt gult uden antocyanisk pigmentering heller ikke omkring kernen, som det sidder helt fast på. Kernen er oval og lille i forhold til frugtens størrelse.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De klimatiske betingelsers indflydelse på frugtens kvalitet er et »jordbunds«-fænomen, som er velkendt i flerårige kulturer. Den normale klimatologi i visse områder og de årlige udsving på et og samme sted understreger klimaets fremherskende rolle på en afgrødes kvalitet.

Med hensyn til dette kriterium er det hovedsageligt temperaturerne, der er bestemmende for frugtens vigtigste organoleptiske egenskaber. Det skal først og fremmest understreges, at temperaturerne undtagen i ekstreme tilfælde har en større indflydelse på ferskenproduktionen end nedbøren (vandmangel), da størstedelen af det areal, der er beplantet med ferskentræer (95 %), dyrkes ved hjælp af kunstvandingssystemer.

Blandt de vigtigste klimatiske faktorer, der har favoriseret udviklingen og dernæst dyrkningen af lokale ferskensorter med sen modning i Nedre-Aragonien, er vintertemperaturerne i det geografiske område, som gør det muligt at nå op på det antal timers kulde, der er nødvendigt for, at disse meget krævende sorter kan komme ud af deres vinterdvale (mellem løvfald og starten af blomstringen).

Ud fra et fysiologisk synspunkt består sorten »Amarillo tardió« af kloner, som kræver mange timers kulde for at komme ud af deres vinterdvale (mindst 1 000 om året).

I Nedre-Aragonien er antallet af kuldetimer i november, december og januar mere end tilstrækkeligt til at opfylde de maksimale behov i forbindelse med dyrkningen, idet minimumsværdierne i området er på over 950 kuldetimer.

Under blomstringen og kernesætningen skal minustemperaturerne holde sig tæt på nul for, at blomsterknopperne og dermed frugten kan udvikle sig normalt, idet frugtens potentielle størrelse hænger direkte sammen med de temperaturer, der registreres efter blomstringen og navnlig de temperaturer, der registreres mellem fuld blomstring (F2) og F2 + 40 dage. Det er blevet klart påvist (Warrington et al., 1999), at cellernes tilvækst er otte gange større, når maksimum/minimum går fra 9/3 °C til 25/15 °C. Men hvis det er koldt, er der færre celler, og de er mindre, hvilket begrænser frugtens slutstørrelse.

Et andet vigtigt aspekt er forholdet mellem temperaturerne i hele cyklussen, navnlig i september og oktober, som gør det muligt at fuldføre disse sorters vegetative og reproduktive udvikling.

I Nedre-Aragonien registreres der maksimumstemperaturer på over 25 °C fra marts til oktober, selv om de er hyppigere mellem maj, hvor temperaturen er højere halvdelen af tiden, og oktober, hvor denne temperatur nås i 5-10 dage. I sommermånederne er dagtemperaturerne på over 25 °C, og det højeste gennemsnit overstiger 35 °C (i juli er den højeste temperatur på 37,2 °C i Albalate og Alcañiz og på 38,3 °C i Caspe).

De temperaturer, der i løbet af året registreres i det pågældende geografiske område, gør det muligt for ferskentræerne af sorten »Amarillo tardió fra Calanda«, hvis cyklus er lang, at fuldføre deres vegetative og reproduktive udvikling.

Mens vintertemperaturerne således gør det muligt at nå op på det nødvendige antal kuldetimer for, at træerne kan komme ud af deres dvaletilstand, gør det milde klima i hele disse sorters vegetative aktivitetscyklus (fra marts til november) det muligt for dem at producere frugter af høj kvalitet.

Resultaterne af en evaluering af de udvalgte kloner af sorten »Amarillo tardió fra Calanda« (Jesca, Calante og Evaisa), der er udført på en forsøgsbedrift tilhørende selvstyreregeringen i Aragonien og beliggende i Alcañiz (en af kommunerne omfattet af den beskyttede oprindelsesbetegnelse, hvor det største antal ferskentræer findes), viser, at frugter produceret i oprindelsesområdet i fire år (2000, 2001, 2003 og 2004) har haft en Brix-værdi på over 14, en stor størrelse og en stor fasthed, som er de væsentligste egenskaber for disse ferskener.

Det plantemateriale, der er godkendt til produktion af den beskyttede oprindelsesbetegnelse »Melocotón de Calanda«, tilhører sorten »Amarillo tardió«.

Denne sort er hjemmehørende i produktionsområdet og er fremavlet gennem århundreder, oprindeligt gennem naturlig udvælgelse af træer sået med kerner fra frugter fra de træer, der fremviste de bedste landbrugsmæssige egenskaber, og som avlerne selv har sået i tidens løb ved hjælp af vegetativ formering af dem, der var bedst tilpasset områdets jordbundsforhold, således at de har skabt en autentisk »sort«.

En klonal og sundhedsmæssig udvælgelsesproces for sorten »Amarillo tardió«, som myndighederne i Aragonien (Servicios de Investigación Agraria y Extensión Agraria) har foretaget, blev indledt i 1980 med det formål at forbedre kvaliteten og standardisere det produkt, der markedsføres under navnet »Melocotón de Calanda«. Man har således undersøgt produktionsområdet for »Melocotón de Calanda« for at finde de mest repræsentative kloner af sorten »Amarillo tardió«, som havde de bedste landbrugsmæssige egenskaber og de største frugter (Espada et al., 1991). Denne indledende udvælgelse har gjort det muligt at registrere og beskytte sorterne »Jesca« (registreringsnummer 1989/2450), »Calante« (registreringsnummer 1989/2447) og »Evaisa« (registreringsnummer 1989/2449), der i øjeblikket fungerer som grundlag for produktionen af den beskyttede oprindelsesbetegnelse »Melocotón de Calanda«, ved det spanske kontor for plantesorter (Oficina Española de Variedades Vegetales), der hører under landbrugsministeriet.

KONKLUSION sorten »Amarillo tardió« og de udvalgte kloner heraf er resultatet af deres tilpasning til det oprindelige miljø.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4)).

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/pliegodecondicionesMelocotondeCalanda.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.